钦定古今图书集成/方舆汇编/边裔典/第086卷 > 回回国
## 钦定古今图书集成/方舆汇编/边裔典/第086卷 > 回回国

《癸辛杂识》：“回回国所经道中，有沙碛数千里，不生草
木，亦无水泉，尘沙眯目，凡一月方能过此。每以盐和
面作大脔，置橐驼口中，仍系其口，勿令噬嗑，使盐面
之气沾濡，庶不致饿死。人则以面作饼，各贮水一榼
于腰间，每日略食饵饼，濡之以水，或迷路水竭太渴，
则饮马溺，或压马粪汁饮之。其国人亦以为如登天”
之难。今回回皆以中原为家，江南尤多，宜乎不复回
首故国也。回回之俗，凡死者专有浴尸之人，以大铜
瓶自口灌水，荡涤肠胃秽气令尽，又自顶至踵净洗，
洗讫，然后以帛拭干，用纻丝或绢或布作囊，裸而贮
之，始入棺敛。棺用薄松板，仅能容身，他不置一物也。
其洗尸秽水，则聚之屋下大坎中，以石覆之，谓之“招
魂。”置东子坎上，四日一祀以饭，四十日而止。其棺即
日便出，瘗之聚景园，园亦回回主之。凡赁地有常价，
所用砖灰，匠者园主皆有之，特以钞市之。直方殂之
际，眷属皆剺面捽，披其发，毁其衣襟，躄踊号泣，震动
远近。棺出之时，富者则丐人持烛撒果于道，贫者无
之。既而各随少长拜跪如俗礼。成服者，然后呫靴尖，
以乐相慰劳之意。止令群回诵经。后三日再至瘗所，
富者多杀牛马以飨其类，并及邻里与贫丐者。或闻
有至瘗所，脱其棺，赤身葬于穴，以死面朝西云。辛卯
春，于瞰碧目击其事。

谱《双回回》双陆布局行马大抵与平双陆相类，但出
局时，不问点色多少，任意出两马。

《元史世祖本纪》：八里灰贡海青、回回等，所过供食羊，
非自杀者不食，百姓苦之。帝曰：“彼吾奴也，饮食敢不
随我朝乎？”诏禁之。

《坤舆图说》：“西北有回回国，人多习武，亦有好学好礼
者。初宗马哈默之教，诸国多同。后各立门户，互相排
击。地产牛羊马畜极多，因不啖豕，诸国无豕。”

《癸辛杂识》：“回回俗每岁无闰月，亦无大小，尽相承。以
每月岁首数三百六十日则为一年乙酉岁，以正月
十二日为岁首，大庆贺。”　回回之历岁月，但以见新
月为一月之首，每岁则以把斋满日为庆贺，谓之“开
斋节。”如把正月，则一并三年皆把正月，次月则退把
十二月，又三年周而复始，凡三十六年则一周也，皆
例“退。凡把斋月，但见新月则把起，次月见新月则开
斋。此非用古之礼也，何足尚哉《辍耕录》：“杭州荐桥侧首，有高楼八间，俗谓八间楼，皆
富寔回回所居。一日娶妇，其昏礼绝与中国殊，虽伯
叔姊妹有所不顾。街巷之人，肩摩踵接，咸来窥视，至
有攀缘檐阑窗牖者，踏翻楼屋，宾主婿妇咸死，此亦
一大怪”事也。郡人王梅谷戏作《下火文》云：“宾主满堂
欢，闾里盈门看。洞房。忽崩摧，喜乐成祸患。压落瓦碎
兮倒落沙泥，别都钉析兮木屑飞扬。玉山摧坦腹之
郎，金谷坠落花之相。难以乘龙兮魄散魂消，不能跨
凤兮著断骨折。氁丝脱兮尘土昏，头袖碎兮珠翠黯。
压倒象鼻塌，不见猫睛亮。呜呼！守白头，未及一朝赏，
黄花却在半饷移厨。聚景园中歇马，飞来峰上，阿喇
一声绝无闻。哀哉！树倒胡孙散，阿老瓦、倒剌沙，别都
丁，木偰非”，皆回回小名，故借音及之。象鼻，猫睛，其貌；
氁丝头袖，其服色也；“阿剌”，其语也。聚景园，回回丛冢
在焉。“飞来峰”，猿猴来往之处。

《零陵总说》：“回鹘常与摩尼议政，故京师为之立寺。其
法，日晚乃食敬水，而茹荤不饮乳酪。其大摩尼，数年
一易，往来中国，小者年转江岭西市。”

《广东通志》：日南徼外占城以至西域默德那国，其教
专以事天为本，而无像设。其经有十三藏，凡三千六
百馀卷。其书体旁行，有篆、草、楷三法，今西洋诸国皆
用之。又有阴阳星历之类。其地虽接天竺，而与佛异
俗重杀非同类。杀者不食，不食豕肉，谓之“回回色目
教门。”今怀圣寺有番塔，创自唐时，轮囷直上，凡十六
丈五尺，每日礼拜者是也。然亦有占城诸国人杂其
间，多蒲及海姓，渐与华人结姻，或取科第。宋余靖尝
言：越、台之下，胡贾杂居。岳珂《桯史》则谓为番禺海獠
云。《桯史》：番禺有海獠杂居，其最豪者蒲姓，号曰番人，
本占城之贵人也。既浮海而遇风涛，惮于反复，乃请
于其主，愿留中国以通往来之货。主许焉，舶事实赖
给其家。岁益久，定居城中，屋室少，侈靡逾禁。使者方
务招徕，以阜国计，且以其非吾人，不之问。故其宏丽
奇伟益张而大，富盛甲一时。绍熙壬子，先君帅广，余
年甫十岁，尝游焉，今尚识其故处，层楼杰观，晃荡绵
亘，不能悉举矣。然稍异而可纪者亦不一，因录之以
示传奇。獠性尚鬼而好洁，平居终日相与膜拜祈福。
有堂焉，以记名，如中国之佛，而实无像设，称谓聱牙，
亦莫能晓，竟不知何神也。堂中有碑，高袤数丈，上皆
刻异书如篆籀，是为像主。拜者皆跪向之，旦辄会食，
不置匕箸，用金银为巨槽，合鲑炙粱米为一，洒以蔷
露，散以冰脑，坐者皆置右手于褥下不用，曰：“此为触
手，惟以溷而已。”群以左手攫取，饱而涤之，复入于堂
以谢。居无溲匽，有楼高百馀尺，下瞰通流，谒者登之，
以中金为版，施机蔽其下，奏厕，铿然有声。楼上雕镂
金碧，莫可名状。有池亭，池方广数丈，亦以中金通甃
制为甲叶，而鳞次，全类今州郡公宴燎箱之为而大
之，凡用铿数万。中堂有四柱，皆沉水香，高贯于栋。
曲房便榭，不论常有四柱，欲羾于朝。舶司以其非尝
有，恐后莫致，不之许，亦卧庑下。后有窣堵波，高云表，
式度不比宅。塔环以甓为大址，累而增之，外圜而加
灰饰，望之如银笔。下有一门，拾级以上，由其中而圜
转焉，如旋螺，外不复见。其梯磴，每数拾级启一窦。岁
四五月，舶将来，群獠入于塔，出于窦，啁哳号呼，以祈
南风，亦辄有验。绝顶有金鸡甚钜，以代相轮，今亡其
一足。闻诸广人，其始前一足。雷朝宗还时，为盗所取，
迹捕无有。会市有窭人，鬻精金，执而讯之，良是。问其
所以致，曰：“獠家素严，人莫闯其藩。予栖梁上，三宿而
至。塔裹𪎊粮隐于颠，昼伏夜缘，以钢铁为错，断而”怀
之，重不可多致，故止得其一足。又问其所以下，曰：“予
之登也，挟二雨，盖去其柄。既得之，因天风鼓以为翼，
乃坠平地，无伤也。盗虽得，而其足卒不能补，以至今。”
他日郡以岁事劳宴之，迎导甚设，家人帷观，今亦在。
见其挥金如粪土，舆皂无遗，珠玑香贝，狼籍坐上，以
示侈。帷人曰：“此其常也。”后三日，以合荐酒馔，烧羊以
谢大獠，曰：“如例。”龙麝扑鼻，奇味不知，名皆可食，迥无
同槽故态。羊亦珍皮，色如黄金，酒醇而甘，几与厓蜜
无辨。独好作河鱼疾，以脑多而性寒故也。余后北归，
见藤守王君兴翁诸郎，言其富已不如曩月池匽皆
废云。

《日知录》：大抵外国之音，皆无正字，唐之吐蕃，即今之
土鲁番是也。唐之回纥，即今之回回是也。《唐书》：回纥
一名回鹘。《元史》有畏兀儿部，畏即回，兀即鹘也。其曰
回回者，亦回鹘之转声也。〈辽史天祚纪有回回国王　元史太祖纪以回鹘回
回为二国恐非〉其曰《畏吾儿》者，又《畏兀儿》之转声也。〈册府元龟按国
史叙铁勒种类云伊吾以西焉耆以北有契弊乌护纥骨等部契弊则契苾也乌护则乌纥也后为回鹘
纥骨则纥扢斯也转为黠戛斯盖夷音有缓急即传译语不同〉《大明会典》：“哈密，古伊
吾庐地也。在炖煌北大碛外，为西域诸番往来要路。
其国部落与回回、畏兀儿三种杂居。”则回回与畏兀
儿又为二种矣。〈郑所南心史畏吾儿乃鞑靼为父回回为毋者也〉自唐会昌
中，回纥衰弱，降幽州者前后三万馀人，皆散隶诸道，
始杂居于中华，而不变其本俗。杜子美《留花门》诗：“连云屯左辅，百里见积雪。”李卫公《上尊号玉册文》，种类
盘互，缟衣如荼，挟邪作蛊，浸淫宇内。今之遗风，亦未
衰于昔日也。

《旧唐书。宪宗纪》：“元和二年正月庚子，回纥请于河南
府、太原府置摩尼寺，许之。”此即今礼拜寺之所从立
也。

《唐书常衮传》言：“始回纥有战功者，得留京师，戎性易
骄，后乃创邸第佛祠，或伏甲其间，数出中渭桥与军
人格斗，夺含光门鱼契走城外。”然则自肃、代以来，回
纥固已有居京师者矣。

《寔录》：“正统元年六月乙卯，徙甘州、凉州居回回于江
南各卫，凡四百三十六户，一千七百四十九口。其时
西陲有警，不得已为徙戎之策，然其种类遂蕃于江
左矣。”〈正统三年八月有归附回回二百二人自凉州徙至浙江〉
明初，于其来降者待之虽优，而防之未尝不至。福建
漳州卫指挥佥事杨荣，因进表至京，为《回回》之编置
漳州者，寄书于其同类，奉旨“坐以交通外裔，黜为为
事官，于大同立功。”其后文教涵濡，戎心渐革，而蛮貊
之裔遂有登科第、袭冠裳者。惟《回回》自守其国，俗不
肯变，结成党伙，为暴闾阎。以累朝之德化，而不能驯
其顽犷之习，所谓食桑葚而怀好音，固难言之矣。天
子无故不杀牛，而今之回子终日杀牛为膳。宜先禁
此，则裔风可以渐革。唐时《赦文》，每曰：“十恶五逆、火光
行劫、持刃杀人、官典犯赃、屠牛铸钱、合造毒药，不在
原赦之限。”可见古法以屠牛为重也。若韩滉之治江
东，以贼非牛酒不啸结，乃禁屠牛以“绝其谋。”此又明
识之士所宜豫防者矣。

《王忠文杂集》有《阿都剌除回回司天少监诰》曰：“天文
之学，其出于西域者，约而能精。虽其术不与中国古
法同，然以其多验，故近代多用之，别设官署以掌其
职。”

明

### 宣宗宣德五年天方国遣使入贡

按《明外史天方传》：“天方，古筠冲地，一名天堂，又曰默
伽。水道自忽鲁谟斯四十日始至，自古里西南行，三
月始至。其贡使多从陆道入嘉峪关。宣德五年，郑和
使西洋，分遣其侪诣古里。闻古里遣人往，天方，因使
人赍货物附其舟偕行，往返经岁，市奇珍异宝及麒
麟、狮子、驼、鸡以归。其国王亦遣陪臣随朝使来贡。宣”
宗喜，赐赉有加。正统元年始命附瓜哇贡舟还，赐币
及敕奖其王。

按《明会典》：“天方，古筠冲地，又名西域。宣德中，遣使朝
贡。使臣各二人，三日下程一次，羊鸡各一只，米二斗，
面十斤，酒三瓶，果子四色，饼二十个”，蔬菜厨料
按《明一统志》：“古筠冲之地，旧名天堂，又名西域。本朝
宣德中，国王遣其臣沙𤩽等来朝，并贡方物。风景融
和，四时皆春，田沃稻饶，居民乐业，男女辫发，俗好善。
衣细”布衫，系细布。有《回回历》，与中国历前后差三日。
牛乳拌饭，人皆以牛乳拌饭，故其人肥美。土产马，高
八尺许。金珀、珊瑚、犀角。

### 英宗正统六年天方国使臣入贡至哈剌遇盗劫贡物命守臣察治之

按《明外史天方传》：“正统六年，王遣子赛亦得阿力与
使臣赛亦得哈三，以珍宝来贡。陆行至哈剌，遇贼，杀
使臣，伤其子右手，尽劫贡物以去，命守臣察治之。”

### 孝宗弘治三年天方国遣使朝贡

按《明外史天方传》：“弘治三年，其王速檀阿黑麻遣使
偕撒马儿罕、土鲁番贡马驼玉石。”

### 武宗正德 年择使者晓谕天方国人欲求善马

按《明外史天方传》：“正德初，帝从御马太监谷大用言，
令甘肃守臣访求诸番骒马。骟马番使云：‘善马出天
方，守臣因请谕诸番贡使，传达其王，俾以入贡。兵部
尚书刘宇希中官指议，令守臣善择使者，与通事亲
诣诸番晓谕，从之’。”

正德十三年，天方国入贡。

按《明外史天方传》：“正德十三年，王写亦把剌克遣使
贡马、驼、梭幅、珊瑚、宝石、鱼牙刀诸物，诏赐蟒龙金织
衣及麝香、金银器。”

### 世宗嘉靖四年天方国遣使来贡

按《明外史天方传》：“嘉靖四年，其王亦麻都儿等遣使
贡马驼方物。礼官言：西人来贡，陕西行都司稽留半
年以上，始为具奏。所进玉石悉粗恶，而使臣所私货
皆良。乞下按臣廉问，自今毋得多携玉石，烦扰道途，
其贡物不堪者，治都司官罪。从之。”

嘉靖五年，天方国八王皆遣使入贡按《明外史天方传》：“嘉靖五年，其国额麻都抗等八王，
各遣使贡玉石，主客郎中陈九川简退其粗恶者，使
臣怨通事胡士绅，亦憾九川，因诈为使臣奏词，诬九
川盗玉，坐下诏狱拷讯。尚书席书、给事中解一贯等
论救不听，竟戍边。”

嘉靖十一年，天方国入贡。

按《明外史天方传》：“嘉靖十一年，遣使偕土鲁番、撒马
儿罕、哈密诸国来贡，称王者至二十七人。礼官言：旧
制，惟哈密与朵颜三卫比岁一贡，贡不过三百人。三
卫地近，尽许入都，哈密则十遣其二，馀留待于边。若
西域则越在万里，素非属国，难视三卫贡期，而所遣
使人倍逾恒数，番文至二百馀通，皆以索取叛人牙
木兰为词，窃恐托词窥伺，以觇朝廷处分。边臣不遵
明例，概行起送，有乖法体。乞下督抚诸臣，遇诸番人
入贡，分别存留起送，不得概遣入京。且严饬边吏毋
避祸目前，贻患异日。贪纳款之虚名，忘御边之实策。”
帝可其奏。故事，诸番贡物至，边臣验上其籍，礼官为
按籍给赐。籍所不载，许自行贸易。贡事既竣，即有馀
货，责令携归，愿入官者。礼官奏闻，给钞。正德末，黠番
猾胥，交关罔利，始有贸易馀货，令市侩评直，官给绢
钞之例。至是，天方及土鲁番使臣以其籍馀玉、石、锉
刀诸货，固求准贡物给赏。礼官不得已，以正德间例
为请，许之。番使多贾人，来辄挟重赀与中国市。边吏
嗜贿，侵克多端，类取偿于公家，或不当其直，则炰烋
不止。是岁贡使皆黠悍，既习知中国情，且憾边吏之
侵克也，屡诉之礼官，却不问。镇守甘肃中官陈浩者，
当番使入贡时，令家奴王洪多索名马玉石诸物，使
臣憾之。一日遇洪于衢，即执诣官，以请实其事。礼官
言“事关国体，须大有处分，以服远人之心。”乃命三法
司、锦“衣卫及给事中各遣使一人赴甘肃按治”，洪迄
获罪。

嘉靖十七年复贡。其使臣请览游中土。礼官疑有狡
心，以非故事格之。

嘉靖二十二年偕撒马儿罕、土鲁番、哈密、鲁迷诸国
贡马及方物。后五六年一贡。

按：以上《明外史天方传》云云。

嘉靖　年，定“天方国五年一贡。”

按《明会典》：“嘉靖中，定五年一贡。贡物：驼、马、玉石、玛瑙、
镔铁刀、镔铁、锉花铜锺、赛兰石、硇砂、金刚钻、馥班儿
香眼镜、锁服、羚羊角、铁角皮。”

### 神宗万历 年天方国人朝贡

按：《明外史天方传》：“万历中，贡使不绝。天方于西域为
大国，四时常似夏，无雨雹霜雪，惟露最浓，草木皆资
之长养。土沃饶粟麦黑黍，人皆颀硕。男子削发，以布
缠之，妇女则编发盖头，不露其面。相传回回设教之
祖曰马哈麻者，首于此地行教，死即葬焉。墓顶常有
光，日夜不熄。后人遵其教，久而不衰，故人皆向善。国”
无苛扰，亦无刑罚，上下安和，寇贼不作，西土称为“乐
国。”俗禁酒。有礼拜寺，月初生，其王及臣民咸拜天，号
呼称扬，以为礼。寺。分四方，每方九十间，共三百六十
间，皆白玉为柱，黄甘玉为地。其堂以五色石砌成，四
方平顶，内用沈香大木为梁凡五，又以黄金为阁。堂
中垣墉悉以蔷薇露、龙涎香和土为之，守门以二黑
狮。堂左有司马仪墓，其国称为“圣人冢。”土悉宝石，围
墙则黄甘玉。旁列有诸祖师传法之堂，亦以石筑城，
俱极壮丽，其崇奉回回教如此。瓜果诸畜，咸如中国
西瓜、甘瓜有一人不能举者，桃有重四五斤者，鸡鸭
有重十馀斤者，皆诸番所无也。马哈麻墓后有一井，
水清而甘，泛海者必汲以行，遇飓风，取水洒之即息。
当郑和使西洋时，传其风物如此。其后称王者至二、
三十人，其俗亦渐不如初矣。